CELEX: 32008D0852
Language: fi
Date: 2008-10-24 00:00:00
Title: Neuvoston päätös 2008/852/YOS, tehty 24 päivänä lokakuuta 2008 , korruption vastaisesta yhteyspisteiden verkostosta

12.11.2008   
            
            
               FI
            
            
               Euroopan unionin virallinen lehti
            
            
               L 301/38
            
         
      NEUVOSTON PÄÄTÖS 2008/852/YOS,
   tehty 24 päivänä lokakuuta 2008,
   korruption vastaisesta yhteyspisteiden verkostosta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan, 30 artiklan 1 kohdan, 31 artiklan ja 34 artiklan 2 kohdan c alakohdan,
   ottaa huomioon Saksan liittotasavallan aloitteen (1),
   ottaa huomioon Euroopan parlamentin lausunnon (2),
   sekä katsoo seuraavaa:
   
               (1)
            
            
               Euroopan unionista tehdyn sopimuksen 29 artiklan mukaan unionin tavoite antaa kansalaisille korkeatasoinen suoja vapauteen, turvallisuuteen ja oikeuteen perustuvalla alueella saavutetaan ehkäisemällä ja torjumalla järjestäytynyttä ja muuta rikollisuutta, lahjonta ja petokset mukaan luettuina.
            
         
               (2)
            
            
               Järjestäytyneen rikollisuuden ehkäisemistä ja valvontaa uuden vuosituhannen alkaessa koskevassa Euroopan unionin strategiassa korostetaan, että on tarpeen kehittää Euroopan unionin kokonaisvaltainen korruption vastainen politiikka.
            
         
               (3)
            
            
               Euroopan unionin kokonaisvaltaisesta lahjonnan vastaisesta politiikasta 14 päivänä huhtikuuta 2005 antamassaan päätöslauselmassa, jossa viitataan komission 28 päivänä toukokuuta 2003 neuvostolle, Euroopan parlamentille sekä Euroopan talous- ja sosiaalikomitealle antamaan tiedonantoon Euroopan unionin kokonaisvaltaisesta lahjonnan vastaisesta politiikasta, neuvosto toteaa uudestaan jäsenvaltioiden tekemän ja työn merkityksen kehitettäessä sekä julkista että yksityistä sektoria varten yhteistyössä kaikkien kansalaisyhteiskunnan ja yritysmaailman asiaankuuluvien toimijoiden kanssa kokonaisvaltainen ja monipuolinen lahjonnan vastainen politiikka.
            
         
               (4)
            
            
               Eurooppa-neuvosto pani tyytyväisenä merkille strategisen toimintaperiaatteen kehittämisen Haagin ohjelmassa (3) (2.7 kohta) rajat ylittävän järjestäytyneen rikollisuuden ja korruption torjumiseksi Euroopan unionin tasolla ja pyysi neuvostoa ja komissiota kehittämään tätä toimintaperiaatetta edelleen ja saattamaan sen operatiiviseksi.
            
         
               (5)
            
            
               Euroopan unionin jäsenvaltioiden kansallisten poliisivoimien tarkastus- ja valvontaelinten sekä toimeksiannoltaan laajempien korruptiontorjuntavirastojen päälliköt ja keskeiset edustajat kokoontuivat marraskuussa 2004 Wienissä lahjonnan torjuntaa Euroopan unionissa koskevan operatiivisen yhteistyön lisäämistä käsitelleen Agis-konferenssin yhteydessä. He korostivat, että on tärkeää lisätä edelleen keskinäistä yhteistyötä muun muassa järjestämällä vuosittaisia kokouksia, ja suhtautuivat myönteisesti ajatukseen nykyisille rakenteille perustuvasta Euroopan korruptiontorjuntaverkostosta. Wienin konferenssin jälkeen nämä korruption torjunnan eurooppalaiset kumppanit (European Partners Against Corruption, EPAC) kokoontuivat marraskuussa 2006 Budapestissä kuudenteen vuosikokoukseensa, jossa ne selvällä enemmistöllä vahvistivat tukevansa aloitetta virallisemman korruptiontorjuntaverkoston perustamisesta.
            
         
               (6)
            
            
               Nykyisten rakenteiden hyödyntämiseksi EPAC:n jäsenjärjestöt voisivat kuulua niihin viranomaisiin ja virastoihin, jotka muodostavat Euroopan korruptiontorjuntaverkoston.
            
         
               (7)
            
            
               Kansainvälisen yhteistyön lisäämistä pidetään yleisesti (4) korruption torjunnan avaintekijänä. Korruption kaikkien ilmenemismuotojen torjuntaa olisi parannettava tehokkaalla yhteistyöllä, mahdollisuuksien osoittamisella, jakamalla tietoja hyvistä käytännöistä ja kehittämällä korkeita ammatillisia normeja. Euroopan unionin tason korruptiontorjuntaverkoston perustaminen edistää osaltaan merkittävästi tällaisen yhteistyön parantamista,
            
         ON PÄÄTTÄNYT SEURAAVAA:
   1 artikla
   Tavoite
   Perustetaan Euroopan unionin jäsenvaltioiden yhteyspisteiden verkosto, jäljempänä ’verkosto’, jotta voidaan parantaa korruption ehkäisemiseksi ja torjumiseksi toteutettavaa viranomaisten ja virastojen välistä yhteistyötä Euroopassa. Euroopan komissio, Europol ja Eurojust osallistuvat verkoston toimintaan täysimääräisesti.
   2 artikla
   Verkoston kokoonpano
   Verkosto muodostuu Euroopan unionin jäsenvaltioiden viranomaisista ja virastoista, joiden tehtävänä on korruption ehkäiseminen ja torjunta. Jäsenvaltiot nimeävät jäsenet. Kukin jäsenvaltio nimeää vähintään yhden ja enintään kolme tällaista organisaatiota. Euroopan komissio nimeää omat edustajansa. Europol ja Eurojust voivat kumpikin toimivaltansa puitteissa osallistua verkoston toimintaan.
   3 artikla
   Verkoston tehtävät
   1.   Verkostolla on erityisesti seuraavat tehtävät:
   
               1)
            
            
               se toimii koko Euroopan unionin laajuisen korruption ehkäisemistä ja torjuntaa koskevia tehokkaita toimenpiteitä ja kokemuksia koskevan tiedonvaihdon foorumina;
            
         
               2)
            
            
               se auttaa luomaan ja aktiivisesti ylläpitämään jäsentensä välisiä yhteyksiä.
            
         Näitä tarkoituksia varten muun muassa pidetään ajan tasalla olevaa yhteyspisteiden luetteloa ja toimivaa verkkosivustoa.
   2.   Tehtäviensä suorittamiseksi verkoston jäsenet kokoontuvat vähintään kerran vuodessa.
   4 artikla
   Soveltamisala
   Jäsenvaltioiden välisessä poliisiyhteistyössä ja oikeudellisessa yhteistyössä noudatetaan asiaa koskevia sääntöjä. Verkoston perustaminen ei vaikuta näiden sääntöjen soveltamiseen eikä Euroopan poliisiakatemian asemaan.
   5 artikla
   Verkoston organisointi
   1.   Verkosto vastaa itse organisoinnistaan hyödyntäen olemassa olevaa epävirallista yhteistyötä EPAC:hen kuuluvien välillä.
   2.   Jäsenvaltiot ja Euroopan komissio vastaavat nimeämiensä jäsenten tai edustajien kaikista kuluista. Samaa sääntöä sovelletaan Europoliin ja Eurojustiin.
   6 artikla
   Voimaantulo
   Tämä päätös tulee voimaan sen tekemistä seuraavana päivänä.
   
      Tehty Luxemburgissa 24 päivänä lokakuuta 2008.
      
         
            Neuvoston puolesta
         
         
            Puheenjohtaja
         
         M. ALLIOT-MARIE
         
      
   
   
      (1)  EUVL C 173, 26.7.2007, s. 3.
   
      (2)  Lausunto annettu 5. kesäkuuta 2008 (ei vielä julkaistu virallisessa lehdessä).
   
      (3)  Haagin ohjelma vapauden, turvallisuuden ja oikeuden lujittamisesta Euroopan unionissa (EUVL C 53, 3.3.2005, s. 1).
   
      (4)  Korruption vastainen Yhdistyneiden Kansakuntien yleissopimus, jonka yleiskokous hyväksyi 31.10.2003 antamallaan päätöslauselmalla 58/4.